Mayuh penemu ngujungka aum tejanggal
SEKEDA bala nembiak mit ti benung mansang. MILIH NYADI TUAI AMU NYADI bala sida burung bisi limpang mimit ba aum sida dulu ari tu. Nya alai sida lalu mulaika diri ngagai batang aum sida ti deka milih Tuai aum. Beragai mungkal bejaku. “Kitai lama udah limpang ari batang utai ke deka diperundingka dalam aum tu, nya alai lengkaka jaku bukai, aum tu lalu dipajakka kitai,” ku iya. Empitu pan lalu nyaut. “Nyadi ku penemu aku, punggal Bubut nya nyadi ka tuai aum kitai. Enda nyadi aum kitai tu, enti kitai lalu enda tulihka tuai aum,” ku Empitu. Ninga Empitu ti nunjukka iya, Bubut lalu nyaut. “Enda ibuh disangkut enggau jaku pasal ke milih tuai tu, laban aku mayuh bendar utai dikira. Pasal pengawa ke dikena ngidupka diri nya kiraka pama agi, tang utai ke enda tau ditinggalka aku nya pasal nyambut semengat anak mensia dalam pejalai sida ti mansang ke Sebayan mansa menua kami Bansa Bubut. Enti aku enda nyambut sida, nadai orang madahka sida jalai ke Sebayan angkat ari menua kami nya. Nya alai aku semina tau nyadika raban dalam aum ke bansa tu, tang enda tau nyadi tuai. Laban enti aku semina nyadika raban aja, aku nadai nyadika penanggul kita enti sema aku limpang lebuh anak mensia bisi parai,” ku Bubut nyaut Empitu. “Ba runding aku, enti kita besetujum nadai lebih ari punggal Kenyalang patut nyadi tuai aum kitai,” pia ku iya nampung jaku iya. KENYALANG DIPILIH NYADI TUAI AUM Sida bukai besetuju magang. Kenyalang pan nadai ga madahka diri enggai. “Enti kita nadai deka, kati ku enda aku. Enggai nyadi ga kitai baum nadai Tuai,” ku Kenyalang nyaut. Nya alai iya ngemanjaika jaku diri. “Kitai sama udah nemu batang utai ke deka dipejuraika dalam aum besai tu lagi pasal bebagi menua dalam pulau tu, nya alai kitai bansa burung tu enda tau enda ngeringka diri, enggaika kitai dichiping orang lebuh bebagi lagi,” bakanya ku Kenyalang madah ngagai sida. Tiung irau bendar ati ninga orang deka mai bebagi menua, nya alai iya pan lalu bejaku. “Kati ku kitai bebagi menua tu ku runding kita?” ku iya. “Aku enda nemu jalai nya punggal. Kebuah aku munyi nya, laban kitai tu amat sama bansa burung, tang pendiau enggau pengidup enda sama. Kita diau di atas lalu beridup ba buah kayu. Nyadi kami tu diau di tanah, lalu pemakai beridup ba buah rumput engau utai ke ulih begiga sebelah tanah. Nya alai enti menua dalam pulau tu dibagi munyi ku anggap jaku nya tadi, kitai dalam pulau tu bisi belaya,” pia ku Empitu nyaut Tiung. “Nya meh utai ke dikirauka aku bendar,” ku Tiung. “Laban enti pun buah ke endang pemakai kami nadai dalam kandang tanah ke kena bagi diri ila, nama penyadi kami nadai pemakai deh. Enti enda bebagi baka ke ngelamatu, nyamai kitai peneka ati nitihka pengerajin diri ngiga pemakai kin-kia. Enti menua nyau dibagi, udah nya kitai begiga ngagai menua bagi orang, nya udah salah lalu tau dikumbai orang ngenchuri,” ku iya. Beragai lalu nyaut. “Enti nadai bansa pemakai dalam menua ke bagi diri, kati ku natka perut lapar. Isa ga kitai ke besai tuai engka ulih ngelaung sekali buul, tang orang ke mit tentu enda tan dibai kitai enda makai. Nya alai aku enda baka orang, enti nadai pengidup dalam kandang bagi diri, aku enda takut begiga ngagai menua orang. Enggai meh meda sida ti mit nya lapar,” ku Beragai. Iya lalu lekak-lekak ketawa ngipakka jejuluk diri ke dikumbai mentua iya (Sengalang Burung) ‘Burung Gaga’. Meda Beragai tak ketawa nadai tentu kebuah, dia Bubut lalu nelai Empitu. “Nyamai endar bisi ati dibai ketawa. Kitai nadai nemu jalai ketawa lebuh berundingka utai ke ngemesai tu. Menua ke deka dibagi nama jalai idup enti pendiau kitai tusah ketegal kena chiping orang enti ati orang enda manah lebuh bebagika menua tu ila,” pia ku Bubut nelai Empitu. “Ukai nama iya ke ketawa nya punggal, kena ngelalaika pengirau ati diri. Menantu Sengalang Burung nya endang orang ke pintar. Jaku bisa,” ku Empitu nimbal Bubut. Meda Bubut seduai Empitu bejaku enda inggar, dia Tiung lalu bejaku. “Bejaku anang betelai, enggaika kitai kumbai orang bejakuka pangan diri. Nama utai dipelalaika bejaku,” ku iya. “Ukai bejakuka pangan kami duai ke betelai nya tadi. Punggal Empitu tu madahka perut diri nyau geriuk, laban endang apin ngintu diri ke mansang baum tu tadi,” pia ku Bubut nyaut Tiung. NADAI SEIKU DIKEMENDARKA LIMPANG “Tatka meh punggal, sigi asai iya. Aku tu bedau meh nama-nama pagi tadi. Nyau nagih endar meh asai utai tu. Tang aku minta limpang enda lama ngabas buah kembayau anak mensia ba temuda sepiak bukit nyin lagi. Nadai ngawa limpang enda lama neh tuai?” ku Tiung malik ngagai Kenyalang. “Enggai nyadi limpang-limpang bakanya. Enti kitai sama limpang lagi, nadai penyadi aum kitai tu. Puntan meh. Tambah mega nuan ke deka ngabas buah kembayau ba bukit sepiak nyin, anang ngerindang diri kia. Aku mansa menua nya lalu ngetu enda lama dia tadi. Nya alai aku meda buah kembayau dia agi puda bendar, apin tau dempa. Semina ngayahka iya ngapa enti kitai ningkilka buah agi puda bakanya,” ku Kenyalang nganu Tiung. Enda tentu manah gamal mua Tiung ninga jaku Kenyalang nya tadi, laban iya nemu nya endang maya buah kembayau mansau. Nya alai iya nemu jaku Kenyalang ke munyi nya tadi endang kena nagang iya ngabas kembayau sekayu nya. Nya alai iya lalu nyaut. “Nadai ngawa iya ke agi muda nya. Enti apin tau diambi, semina meda aja ga ngambika nemu pengelebat buah nya. Nyamai napatka iya ila,” ku Tiung nyaut. Udah nya Kenyalang mai sida majakka aum. Nya alai ku iya: “Manah kitai anang guai limpang ke bukai. Angkat enda pan sama nganti aum udah kemas meh. Enggai nyadi kitai limpang au magi mekang-mekang,” ku Kenyalang. Dia sida bukai nyaut madah barang ku jaku ga. AGI BEDAU NGAGA PEMUTUS Tiung lalu bejaku baru. “Ku penemu aku, dalam aum besai tu lagi siti utai enda tau enda ditanyaka kitai nya pasal ngembuah dalam kandang menua orang bukai. Ku runding aku, sempekat patut digaga ba sentang pekara nya. Nya alai kati asai ba penemu nuan punggal Papau?” ku Tiung nanya Papau. “Bala kami, enti pasal buah nya, nadai tentu ngawa laban endang enda tentu beratka nya. Tang nadai ga salah mansutka penemu diri semadi pangan nanya. Ku penemu aku, enti menua udah dibagi endang enda tau ngambi utai dalam kandang bagi orang. Nya kebuah bebagi menua ngambika enda berebutka jalai pengidup,” ku jaku Papau nyaut Tiung. Tang siku nya endang enda setuju enggau penemu nya, nya alai iya nimbal nyaut baru jaku Papau nya. “Aku jampat nyaut dinga kita, laban ba penemu aku enti bansa kayu ke dempa kitai buah bisi dalam kandang menua bagi orang bukai, tang orang ke empu bagi nya enda begunaka buah nya, nadai kebuah nagang kitai ngambi buah nya taja iya dalam kandang bagi orang. Kena kitai mandingka, baka raban sida Chemaru ke beridup ba randau beruru, enti randau nya mayuh dalam kandang bagi orang bukai, sida patut tau ngambi nya enti orang ke empu bagi menua nya enda begunaka randau nya. Tang kitai enda tau enda bisi sempekat, enda tau tak peneka ati ngachau utai bukai ba menua orang. Nyadi enti sempekat udah digaga, lalu kitai tau makai kin kitu nitihka jaku sempekat nya, nya baru semua kitai ke diau dalam pulau i tu tau begulai lantang enggau pangan diri, laban sama ‘besambi penemu’,” pia kuTiung. Nyadi bisi ga setuju, bisi ga mansutka bantah pasal penemu Tiung nya tadi. Nya ti ngujungka aum bala sida burung agi apin bisi pengujung, apin teputus. Kitai ninga tampung aum sida dudi ila. Oleh TELESA EMPERAN 
See author's posts
